St. Johannes kirke (Oslo)

St. Johannes kirke – fullt navn St. Johannes Apostel og Evangelist Kirke, tidligere Bredtvet kirke – er fra 2013 en katolsk sognekirke for St. Johannes Apostel og Evangelist menighet i Groruddalen i Oslo. Kirken ble bygget i 1977, opprinnelig som arbeidskirke for Bredtvedt menighet i Den norske kirke. Kirken ligger på Bredtvet i bydel Bjerke i Oslo, på høydedraget med Bredtvet skoleanlegg og Bredtveit kvinnefengsel på hver sin side. Adressen er Bredtvetveien 12. Salg og navneendring i 2024 I 2013 ble Bredtvedt kirke utleid av Den norske kirke til Den katolske kirke i Norge, for å tjene som kirke for den nyopprettede katolske menigheten St. Johannes Apostel og Evangelist menighet. I 2024 ble kirkebygget kjøpt av Den katolske kirke i Norge, og omdøpt til St. Johannes kirke. Historikk Sognet Bredtvet menighet ble opprettet i 1966. Menigheten fikk sin sognekirke først i 1977. Byggverket ble tegnet av arkitekt Carl Corwin og er av laminert tre kledd med tegl, og har 600 plasser. Kirken ble i september 2012 av Oslo Bispedømmeråd vedtatt utleid til Oslo katolske bispedømme. Samtidig ble Bredtvet menighet nedlagt og slåt sammen med Rødtvedt, Romsås og Grorud menigheter fra 1. januar 2013. 8. april 2013 ble det undertegnet en leieavtale hvor Den katolske kirke i Norge leier kirken av Den norske kirke. Som et resultat av dette ble St. Johannes Apostel og Evangelist Menighet i Oslo katolske bispedømme opprettet 1. mai samme år. I 2024 overtok Oslo katolske bispedømme kirken ved kjøp fra Den norske kirke. Kirkeanlegget Klokketårnet Klokketårnet står så tett på kirken at de ser ut til å være bygget sammen. Tårnet har vegger kledd i tegl mot nord og sør, mens det har åpne sider mot øst og vest. I tårner er det 12 klokker. Klokkestøperiet Olsen Nauen installerte kirkens klokkespill i 1977. Instrumentet består av 12 klokker som spilles ved hjelp av et elektrisk klaviatur. De to største klokkene benyttes også som kirkeklokker til ringing og kiming. Klokkespillet er jevnlig brukt, stort sett ved spill av salmer i forbindelse med høymessene søndager. Olsen Nauen monterte et tilsvarende klokkespill i Rødtvet kirke året etter. Kirkens inventar Kirkens altertavle har tittelen «Liv og død», og er laget av Else Hagen. Prekestolen og døpefonten er i sten. Orgelet med 20 stemmer og spanske trompeter i fasaden er bygget av Grönlunds orgelbyggeri. I september 2013 ble stolene i kirken skiftet ut med nye kirkebenker med kneleskamler. Kirkeparken og tilknytningen til Hans Nielsen Hauge Kirken er plassert på tomten til Hans Nielsen Hauges gård. I kirkeparken bak kirken er det satt opp en steinstøtte (obelisk) med en minneplate med Hans Nielsen Hauges ansikt. Kulturminne Kirken er et kulturminne og har nummer 83945 i Riksantikvarens kulturminnebase. Referanser Eksterne lenker Kirkens nettsider Arkiv-lenke til Bredtvet kirkes nettside carillon.no om klokkespillet ved Bredtvet kirke Oslo byleksikon (no) «St. Johannes kirke (Oslo)». Kirkesøk. Den norske kirke. (no) «St. Johannes kirke (Oslo)». Kulturminnesøk. Riksantikvaren – Direktoratet for kulturminneforvaltning.